KIRJALLINEN KYSYMYS E-0515/00 esittäjä(t): Christoph Konrad (PPE-DE) neuvostolle. Yhtenäinen eurooppalainen ilmatila.



Virallinen lehti nro 081 E , 13/03/2001 s. 0002 - 0003



KIRJALLINEN KYSYMYS E-0515/00 esittäjä(t): Christoph Konrad (PPE-DE) neuvostolle (25. helmikuuta 2000) Aihe: Yhtenäinen eurooppalainen ilmatila 1. Komissio antoi 1.12.1999 yhtenäisestä eurooppalaisesta ilmatilasta tiedonannon (KOM(1999) 614), jossa se ilmoitti kannattavansa yhteistä ilmatilan hallintaa. Mitä poliittisia toimia neuvosto aikoo toteuttaa lentoliikenteen määrän rajun kasvun, siitä aiheutuvien myöhästymisten ja lennonjohtopalvelujen yhteensovittamisen puuttumisen hallitsemiseksi? 2. Yli puolet myöhästymisistä johtuu lentoliikenteen hallinnasta, josta Euroopassa jokainen valtio vastaa itse. Mitä konkreettista neuvosto aikoo tehdä toteuttaakseen yhteisen hallinnan avulla pirstoutuneen eurooppalaisen lennonjohtojärjestelmän tarvittavan yhteensovittamisen? (British Airways ja Lufthansa ovat esittäneet samanlaisen vaatimuksen Ison-Britannian ja Saksan liikenneministereille.) 3. Milloin liikenneasioita käsittelevä neuvosto käsittelee komission ehdotukset EU:n liittymisestä Eurocontrol-järjestelmään, joka on yksimieliseen toimintaan perustuva valtioiden välinen järjestö ja jonka tehtävänä on lentoliikenteen turvaaminen, ja millainen aikataulu liittymiselle on käytännössä varattu? 4. Onko olemassa sellaisia suunnitelmia, että Eurocontroliin liittymisen sijasta EU:n sisällä luotaisiin uusi yhteisön ilmatilan turvaamisen rakenne, jolla olisi oikeus antaa yhtenäisiä ja sitovia määräyksiä? Jos on, millainen tämän rakenteen on tarkoitus olla ja mitä toimivaltaa sille on tarkoitus antaa? Vastaus (29. syyskuuta 2000) Neuvosto totesi 19. heinäkuuta 1999 antamassaan päätöslauselmassa(1), että lentoliikenteen myöhästymiset heikentävät yhteisön lentoliikenteen tehokkuutta ja aiheuttavat huomattavaa haittaa lentomatkustajille sekä mahdollisesti lisäkuormitusta ympäristölle. Neuvosto kehotti komissiota erityisesti toimittamaan tiedonannon niistä viimeaikaisista ja parhaillaan toteutettavista toimenpiteistä, joiden tarkoituksena on vähentää lentoliikenteen myöhästymisiä ja ruuhkautumista Euroopassa, jotta neuvosto voisi arvioida toimien vaikutusta ja tarvittaessa päättää uusista aloitteista. Vastauksena tähän kehotukseen komissio toimitti joulukuun 1999 alussa tiedonannon yhtenäisestä eurooppalaisesta ilmatilasta. Istunnossaan 9. ja 10. joulukuuta 1999 neuvosto pani tyytyväisenä merkille tämän tiedonannon perusteella toteutettavat toimet sekä pani merkille komission perustaman kaikkia tähän asiaan liittyviä seikkoja käsittelevän korkean tason työryhmän. Liikenneneuvoston istunnossa 28. maaliskuuta 2000 komissio antoi alustavia tietoja tämän korkean tason työryhmän tämänhetkisestä työskentelystä. Kesäkuun alussa neuvosto sai ryhmän puheenjohtajalta väliraportin, ja komissio aikoo esittää loppuraportin lokakuun 2000 loppuun mennessä. Mitä tulee yhteisön liittymiseen Eurocontroliin (Euroopan lennonvarmistusjärjestö) ja tämän järjestön rooliin Euroopan lentoliikenteen organisoinnissa, neuvosto on kehottanut jäsenvaltioita pyrkimään kaikin tavoin saattamaan parhaillaan käytävät neuvottelut myönteiseen päätökseen. Nämä neuvottelut ovat jo edenneet hyvin pitkälle. Lisäksi eurooppalaisen lentoturvallisuusviranomaisen perustamista tarkastellaan parhaillaan. Tärkein tavoite on aikaansaada korkea yhdenmukainen turvallisuustaso Euroopassa laatimalla, hyväksymällä ja panemalla yhdenmukaisesti täytäntöön kaikki tarvittavat lentoturvallisuussäännökset sekä edistämällä korkeaa yhdenmukaista lentoturvallisuustasoa kaikkialla maailmassa. Tällaisen viranomaisen tavoitteena olisi vapaan ja rehellisen kilpailun edistäminen Euroopassa sekä ilmailuteknisten tuotteiden, osien ja laitteiden vastavuoroinen tunnustaminen ja yhtäläinen kohtelu sekä tuotteiden suunnitteluun, valmistukseen, huoltoon ja käyttöön osallistuvien elinten ja henkilöiden vastavuoroinen tunnustaminen ja yhtäläinen kohtelu uuden viranomaisen perustamisen yhteydessä laadittavan aikataulun ja asetettavien edellytysten mukaisesti. (1) EYVL C 222, 4.8.1999, s. 1.